
BAMOSZ Negyedéves Jelentés

a BAMOSZ tagok által kezelt

- befektetési alapok

- pénztári vagyonok

- biztosítói vagyonok és

-  egyéb portfoliók 

2007. II. negyedéves alakulásáról

2007. július 31.

A tájékoztatóban szereplő adatok – egyéb megjelölés hiányában – a Befektetési Alapkezelők és Vagyonkezelők Magyarországi Szövetségének tagjai által szolgáltatott számokon alapulnak, és kizárólag a BAMOSZ tagjaira vonatkoznak. Az adatok tájékoztató jellegűek, azok helyességét a BAMOSZ-nak nem áll módjában ellenőrizni, ezért azokért felelősséget nem vállal. A BAMOSZ honlapja a www.bamosz.hu oldalon található.
I. BAMOSZ Negyedéves Jelentés az alapokról
I.1. Áttekintés

A 2007. év második negyedévében a BAMOSZ tagjai által kezelt alapok összvagyona 7,8 %-kal nőtt, év eleje óta pedig 11,2 %-kal. A negyedév során 23 új alap indult, év eleje óta negyvennel nőtt az alapok száma. A negyedév során összesen 111 milliárd forint friss tőke érkezett az alapokba, ez az első negyedéves tőkebeáramlás több mint kétszerese. Az alapok teljesítménye a negyedévben 93 milliárd forintot, az év első félévében 123 milliárd forintot jelentett a befektetőknek. 
Összességében 2007. június 30-án a BAMOSZ tagjai 277 alapot kezeltek (ebből 153 értékpapíralap, 102 származtatott alap, 22 pedig ingatlanalap és ingatlan alapok alapja volt), ezek jelentős része nyilvános nyíltvégű (145 értékpapíralap, 13 garantált, 12 származtatott és 17 ingatlanalap), a speciális alapok döntően zártvégűek (75 garantált alap és 2 ingatlanalap) míg a zártkörű alapok száma 13. Az alapok vagyona a negyedév végén 2.824 milliárd forint volt, ennek 65 %-a a nyilvános nyíltvégű értékpapíralapokban, míg további 19 %-a a nyilvános nyíltvégű ingatlanalapokban volt. A zártvégű speciális alapokban tartott vagyon aránya a negyedév végén több mint 10 % volt. A vagyon 2,6 %-át zártkörű értékpapíralapokban, 1,8 %-át nyilvános nyíltvégű speciális (garantált és származtatott) alapokban, 0,3 – 0,5 %-át zártkörű garantált alapokban, illetve nem nyilvános nyíltvégű ingatlanalapokban kezelték. 

A BAMOSZ tagok által kezelt befektetési alapok vagyona (millió forintban)

	 
	2004.12.31
	2005.12.31
	2006.12.31
	2007.03.31
	2007.04.30
	2007.05.31
	2007.06.30

	MINDÖSSZESEN
	1 064 218,6
	1 876 812,3
	2 539 963,9
	2 619 189,5
	2 683 854,6
	2 757 134,2
	2 823 797,9

	NYILVÁNOS NYÍLTVÉGŰ ÉRTÉKPAPÍRALAPOK ÖSSZESEN
	892 215,7
	1 384 325,2
	1 607 313,1
	1 678 433,2
	1 719 872,0
	1 783 277,7
	1 842 112,0

	EGYÉB ÖSSZESEN
	172 002,9
	492 487,1
	932 650,8
	940 756,3
	963 982,6
	973 856,5
	981 685,8


Az utóbbi években jelentősen módosult a befektetési alapok piacának szerkezete, de a hosszútávon trendszerűen csökkenő arány ellenére még mindig a nyilvános nyíltvégű értékpapír befektetési alapok a legmeghatározóbb formái az alapoknak (a nyilvános nyíltvégű garantált és származtatott alapokat nem ide, hanem a speciális alapok közé soroltuk). A negyedév elején 132 ilyen alapot kezeltek hazai alapkezelők, a negyedév során pedig 13 új alap indult (egy pénzpiaci alap, egy kötvényalap, három részvényalap és nyolc vegyes portfolió alap). A 145 alap vagyona 1.842 milliárd forint volt 2007. június 30-án, ami 9,8 %-kal magasabb a megelőző negyedév végi értéknél. Az első félév során az alapok vagyona 14,6 %-kal nőtt. A negyedéves vagyonnövekmény 105 milliárd forint új befektetés, és a befektetési alapok hozamának 58 milliárdos szintje eredményeként alakult ki. A félév során 161 milliárd forint új befektetés mellett az alapok 74 milliárd forint hozamot termeltek. 
A zártkörű nyíltvégű értékpapíralapok száma eggyel, összesített vagyonuk 20,9 %-kal nőtt a negyedév során. A negyedév végén a 8 zártkörű értékpapíralap összesített nettó eszközértéke 72 milliárd forint volt (a zártkörű garantált alapok nélkül). A második negyedévében 4,6 milliárd forint tőkét vonzottak a zártkörű értékpapíralapok, ezen belül is a részvényalapok (a pénzpiaci alapból mintegy 37 millió forintot vontak ki, a vegyes alapnál pedig nem történt sem értékesítés, sem visszaváltás a negyedévben), míg a piac teljesítménye 7,9 milliárd forinttal növelte a vagyont, elsősorban a részvényalapokét. Az év eleje óta a zártkörű értékpapíralapok száma kettővel, vagyona 18%-kal nőtt. 
I.2. Pénzpiaci és kötvényalapok

A nyilvános nyíltvégű alapok közül a legnagyobb csoport a pénzpiaci alapoké. A nyilvános nyíltvégű pénzpiaci alapok száma a negyedévben eggyel nőtt, a negyedév végén 32 ilyen alapot kezeltek a BAMOSZ tagjai. A pénzpiaci alapok vagyona a negyedévben 8,1 %-kal, a félév során 13,7 %-kal nőtt. 

A 3 hónapnál rövidebb átlagos hátralevő futamidejű alapokat a BAMOSZ kategorizálás szerint a likviditási alapok közé soroljuk. A második negyedévében az alapok száma egy új likviditási alap indulása miatt nőtt, a negyedév végén így 13 likviditási alap működött. Az alapok vagyona 7,9 %-kal nőtt a negyedév alatt, ez egyrészt 31 milliárd forint új befektetés, másrészt 7,8 milliárd forintnyi hozam eredménye. A negyedév végén az alapokban összesen 534 milliárd forint volt. A félév során az alapok száma kettővel, vagyonuk 15,5 %-kal nőtt, ami közel 57 milliárd forint friss tőke és 15 milliárd forint hozam eredménye.
A likviditási alapok döntő részben hazai alapok, de működik egy euróövezeti és egy dollár likviditási alap is. A negyedévben a dollár alap bővülése meghaladta a hazai alapokét, az euróövezeti alap növekedési üteme viszont némileg elmaradt tőle. A negyedévben a hazai alapok hozama volt a legmagasabb, míg ezek az alapok vonzották arányaiban a legkevesebb friss tőkét (persze abszolút értékben a legnagyobb új befektetés a hazai alapokhoz érkezett).
A következő táblázatok a negyedév során végig működő, a BAMOSZ honlapon megtalálható alapok negyedév végi összesített nettó eszközértékét és negyedéves (nem évesített) átlagos hozamát mutatják be. 

	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai likviditási alapok
	493 902 368 378
	1,63%
	1,67%

	euró likviditási alapok
	26 720 703 828
	0,71%
	0,71%

	dollár likviditási alapok
	4 152 632 436
	0,98%
	0,98%

	likviditási alapok összesen
	524 775 704 642
	1,50%
	1,62%


A BAMOSZ kategorizálás szerint hagyományos pénzpiaci alapok azok, melyek átlagos hátralévő futamideje kevesebb, mint egy év, és nem tartoznak a likviditási alapok közé. A pénzpiaci alapokon belül az alapok száma szerint a hagyományos pénzpiaci alapoké a nagyobbik csoport, míg a pénzpiaci alapok vagyonának kisebbik része tartozik ide: a negyedév során ebbe a kategóriába 19 alap tartozott, míg ezen alapok összesített nettó eszközértéke a pénzpiaci alapok vagyonának 40 %-a. A negyedév során az alapok vagyona 358 milliárd forintra nőtt – a 8,3 %-os negyedéves bővülésből 22 milliárd forint volt a friss tőke, a hozamok mértéke pedig 5,5 milliárd forint volt. A félév alatt több mint 10 milliárd forint hozamot értek el az alapok, és 25 milliárd forint új befektetést vonzottak, így az év első felében 11 %-kal nőtt az alapok vagyona. 
Továbbra is a hazai alapok a meghatározó alcsoport, hiszen a pénzpiaci alapok összesített vagyonának 94 %-a hazai alapokban található, de a működik 3 euróövezeti és egy dollár pénzpiaci alap is. Tőkekivonás egyedül a dollár alapból történt a negyedévben, és ezek vagyona csökkent egyedül a negyedév során. A hazai alapok bővülése meghaladta az euróövezeti alapokét, és a hazai alapok átlagos hozama a negyedévben meghaladta az euróövezeti és dollár pénzpiaci alapok átlagos hozamát.
A félév során egy zártkörű pénzpiaci alap működött – az alap vagyona 0,8 %-kal nőtt a negyedév során és június végén 4,1 milliárd forintot tett ki. Az alapból 37 millió forintot vontak ki a negyedév alatt, és több mint 1,2 milliárdot az első félévben, míg az alap teljesítményének betudhatóan mintegy 70 millió forinttal nőtt az alap vagyona negyedévenként az első két negyedévben. Az év eleje óta az alap vagyona 21 %-kal csökkent.
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai pénzpiaci alapok
	339 967 053 321
	1,68%
	1,73%

	euró pénzpiaci alapok
	20 204 717 627
	0,79%
	0,81%

	dollár pénzpiaci alapok
	1 753 069 621
	1,21%
	1,21%

	pénzpiaci alapok összesen
	361 924 840 569
	1,53%
	1,68%


A kötvényalapok száma a negyedévben egyel, a BAMOSZ tagjai által kezelt 28 kötvényalapban kezelt összes vagyon pedig 19,3 %-kal nőtt. Az első félévben összesen a kötvényalapok vagyona 20,1 %-kal nőtt. 
A kötvényalapokon belül az 1 és 3 év közötti átlagos hátralévő futamidejű alapokat a BAMOSZ kategorizálás rövid kötvényalapoknak minősíti. Ezek száma kisebb – a negyedév végén 9 ilyen típusú alapot kezeltek a BAMOSZ tagjai –, de ezekben az alapokban található a kötvényalapok vagyonának nagyobb része – a negyedév végén 57 %-a. A három hónap során ezen alapok vagyona 10,7 %-kal nőtt, június végén a rövid kötvényalapok összesített nettó eszközértéke 189 milliárd forint volt. A második negyedévben megfordult a másfél éves trend, és az alapok 15 milliárd forint friss tőkét vonzottak (a félév során közel 12 milliárdot, az első negyedéves tőkekivonással együtt). Az alapok negyedéves hozama 3,2 milliárd forint volt, a félév során összesen 5,7 milliárd forintot hoztak a befektetőknek. Az alapok vagyona a félév során 1,2 %-kal nőtt (az év elején átsorolt alap hatását kiszűrve a félév során ide sorolt alapok 10,2 %-kal bővültek).
A rövid kötvényalapokon belül 98 %-ot tesznek ki a hazai alapok, de két euróövezeti és egy egyéb alap is működött a negyedévben. A negyedévben egyedül az euróövezeti alapok vagyona csökkent, és tőkekivonás is csak ezek esetében volt tapasztalható. A negyedévben a hazai alapok vonzották a legnagyobb arányú új tőkét, és ezek vagyona nőtt a leggyorsabban, bár az egyéb alap hozama meghaladta a hazai alapok átlagos hozamát. Az euróövezeti alapok hozama a forinterősödés miatt is negatív volt. 
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai rövid kötvény alapok
	185 251 852 391
	1,88%
	1,83%

	euró rövid kötvény alapok
	1 590 495 442
	-0,51%
	-0,51%

	egyéb rövid kötvény alapok
	2 571 156 520
	2,66%
	2,65%

	rövid kötvény alapok összesen
	189 413 504 353
	1,56%
	1,82%


A kötvény alapokon belül a 3 évnél hosszabb hátralevő futamidejű alapokat a hosszú kötvény alapok közé soroljuk. Az ebbe a kategóriában tartozó alapok száma a negyedév során eggyel nőtt, míg az év elején átsorolt alappal együtt a félév során kettővel, így június végén 19 alap tartozott a kategóriába. Az alapok vagyona 33,2 %-kal bővült a negyedévben, az első hat hónapban pedig 60,2 %-kal (az átsorolás hatását kiszűrve a féléves bővülés 36,5 % volt). Mind a negyedévben, mind a félév során a leggyorsabb bővülést a hosszú kötvényalapok érték el. Az alapok félév végi összesített nettó eszközértéke közel 142 milliárd forint volt. A negyedévben 33 milliárd forintnyi új tőkebeáramlás mellett az alapok 2,3 milliárd forintos hozamot értek el, míg a félév esetében a friss tőke közel 34 milliárd, az alapok hozama pedig 4 milliárd forint volt. 
A hosszú kötvényalapokon belül is a hazai alapok jelentik a legnagyobb alcsoportot, és a negyedévben ezek hozama volt csak pozitív. Leggyorsabban az új alap indulása miatt az egyéb alapok vagyona nőtt, míg az euróövezeti alapok vagyona csökkent egyedül. Minden alapkategóriában a negyedévben összességében pozitív nettó tőkebeáramlást láthattunk, azaz a nem hazai alapoknak is sikerült új befektetőket vonzani az első negyedévben, de a forint erősödése mellett teljesítményük átlagosan negatív volt.
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai hosszú kötvény alapok
	134 501 013 069
	2,05%
	2,14%

	euró hosszú kötvény alapok
	821 438 986
	-2,25%
	-2,06%

	egyéb hosszú kötvény alapok
	4 199 386 094
	-1,72%
	-1,72%

	hosszú kötvény alapok összesen
	139 521 838 149
	1,37%
	1,99%

A kötvény és pénzpiaci alapok együttes vagyona 2006. közepe óta trendszerű növekedést mutat. A 2007-es év második negyedévében az együttes vagyon folyamatosan nőtt, ezen belül elsősorban a hosszabb futamidejű alapok vagyona nőtt. 

Alapok összesen


A hosszabb távú grafikonról leolvasható, hogy a kötvényalapok három év alatt két jelentős visszaesést éltek meg, aminek következtében 2005. vége óta a pénzpiaci alapok vagyona folyamatosan meghaladja a kötvényalapokét. A kötvényalapok vagyonának csökkenése az utolsó fél évben váltott növekedésre, míg a pénzpiaci alapok vagyona, mely a 2003-as forintválságot követően is dinamikusabban nőtt, az új évben ismét gyorsabban bővült.

A nyilvános nyíltvégű pénzpiaci és kötvény alapok meghatározó befektetési területe továbbra is Magyarország. Bár az alapok között már 13 olyan található, melynek jellemző devizális kitettsége nem forint, a többséget a 47 hazai alap adja. Az alapok vagyonának 95 %-a a hazai alapokban van (és ezek adják az összes alap együttes eszközértékének 41 %-át is). Az euróövezeti alapok aránya 4 %, a dollár és egyéb alapok aránya a negyedévben némileg nőtt.

A nettó értékesítést mutató ábráról leolvasható, hogy a második negyedévben a legnagyobb arányú friss tőke a hosszú kötvényalapokba áramlott de az előző negyedévekhez hasonlóan a likviditási alapokba is jelentős mértékű új befektetés érkezett. A második negyedévben ugyanakkor összességében minden alaptípusba jelentős új tőke érkezett, azaz a pénzpiaci és hosszú kötvényalapok után a rövid kötvényalapok esetében is megfordult a 2006-os tőkekivonási trend, és az első hat hónapban összesen már pozitív a nettó értékesítés ezen alapoknál. A befektetők az első negyedévben a legrövidebb futamidejű, míg a második negyedévben a leghosszabb futamidejű alapokat preferálták.
I.3. Részvényalapok

A részvényalapok száma a negyedévben hárommal nőtt. A 39 nyilvános nyíltvégű részvényalap negyedéves növekménye 7,7 % volt, míg év eleje óta 13,3 %-kal bővült a vagyonuk – június  végén az összvagyonuk 338 milliárd forint volt. A negyedéves bővülés 5 milliárd forint tőkekivonás ellenére, az alapok 29 milliárd forintos teljesítményének hatására következett be, míg a félév alatt az alapok közel 14 milliárd forint új tökét vonzottak, és 26 milliárd forint hozamot értek el. 
A BAMOSZ kategóriarendszere a portfolió részvényaránya szerint megkülönböztet részvénytúlsúlyos alapokat, ahol a részvényarány 70-90 % közötti. Az alapok száma ebben a kategóriában a negyedévben eggyel nőtt, a 26 alap a részvényalapok összvagyonának 76 %-át teszi ki. A negyedév végén az alapok vagyona 10 %-os növekedés után 257 milliárd forint volt, a bővülés 2,3 milliárd forint új tőkebefektetés és az alapok 21 milliárd forintos teljesítményének eredménye. Az év első felében az alapok vagyona 16 milliárd forint új tőke, és közel 20 milliárd forint hozam eredményeként 16,3 %-kal nőtt, 
A negyedévben hazai és a közép-kelet európai részvényalapok teljesítettek a legjobban, de minden kategória átlagos hozama pozitív volt. A kategóriák mindegyike bővülni tudott, legkevésbé a globális részvényalapok, melyek átlagos teljesítménye a negyedévben a legalacsonyabb volt. Míg az európai és közép-kelet európai alapok mellett a globális alapok is tőkekivonást szenvedtek el, az ázsiai alapok vonzották a legtöbb új befektetést. 
A zártkörű részvényalapok száma eggyel nőtt a negyedév során, a 6 alap vagyona a negyedév végén 66,5 milliárd forint volt, ez a negyedév eleji vagyonnál 22,9 %-kal, az előző év véginél 22,1 %-kal magasabb érték. A negyedévben közel 4,7 milliárd forint friss tőke érkezett az alapokba, az alapok teljesítménye pedig 7,7 milliárd forinttal növelte a vagyont. Év eleje óta összesen 5,1 milliárd forint friss tőke mellett az alapok 6,9 milliárd forint hozamot tudhatnak magukénak. 
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai részvénytúlsúlyos alapok
	43 555 947 847
	14,59%
	15,92%

	KKEu-i részvénytúlsúlyos alapok
	117 606 624 426
	12,35%
	13,58%

	európai részvénytúlsúlyos alapok
	17 772 309 318
	5,78%
	6,06%

	észak-amerikai részvénytúlsúlyos alapok
	2 876 416 916
	5,02%
	5,02%

	globális részvénytúlsúlyos alapok
	103 242 168 317
	4,42%
	3,83%

	részvénytúlsúlyos alapok összesen
	285 053 466 824
	9,92%
	9,85%


A részvényalapok másik csoportját a tiszta részvény alapok alkotják, ezeknél az alapoknál a részvényarány 90 %-ot meghaladó. A tiszta részvény alapok száma a negyedévben kettővel nőtt, a 13 alap vagyona a 0,9 %-os negyedéves növekedést követően 81 milliárd forintra nőtt. A több mint 7,5 milliárd forint negyedéves tőkekivonást ellensúlyozni tudta az alapok 8,3 milliárd forintos negyedéves teljesítménye. A félév során 2,5 milliárd forint tőkekivonás és 6,3 milliárd forint hozam egyenlegeként 4,9 %-kal nőtt az alapok vagyona. 
A negyedév során a részvénytúlsúlyos alapokhoz hasonlóan a tiszta részvény alapok is jellemzően pozitív teljesítményt mutattak, de a globális tiszta részvény alapok vagyonnal súlyozott átlagos hozama negatív volt (azt a legnagyobb súlyú, szektorális alap negyedéves teljesítménye húzta le). A legmagasabb a hazai indexkövető részvénylapok hozama volt. A globális alapokon kívül minden kategóriában tőkekivonást tapasztalhattunk.
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai tiszta részvény alapok
	42 306 329 304
	23,11%
	23,27%

	európai tiszta részvény alapok
	3 994 864 076
	4,53%
	4,53%

	észak-amerikai tiszta részvény alapok
	640 671 880
	3,48%
	3,48%

	ázsiai tiszta részvény alapok
	4 592 599 033
	10,20%
	10,20%

	globális tiszta részvény alapok
	28 923 735 510
	1,21%
	-5,01%

	tiszta részvény alapok összesen
	80 458 199 803
	11,55%
	11,27%

A részvényalapok földrajzi kitettsége változatosabb, mint a kötvénytípusú alapoké. A nyilvános nyíltvégű alapok közül 12 hazai és 7 közép-kelet európai mellett 5 európai, 2 észak-amerikai, 3 ázsiai és 10 globális alap is van. A negyedévben nőtt a közeép-kelet európai alapok aránya, és csökkent az európai és globális alapoké. A vagyonok 20 %-a hazai alapokban, és további 36 % közép-kelet európai alapokban van, első alkalommal jelentik a legnagyobb csoportot a közép-kelet európai alapok (megelőzve a globális alapokat). 

I.4. Vegyes alapok

A vegyes alapok száma a negyedévben nyolc új alappal nőtt (és három korábban nem besorolt alapot is átsoroltak vegyes alapnak), a negyedév végén 40 nyilvános nyíltvégű vegyes alap működött. Az alapok vagyona a negyedévben 38,5 %-kal nőtt (a 3 átsorolt alap hatása nélkül 6,4 %-kal), a negyedév végére meghaladta a 241 milliárd forintot. A negyedéves növekményből az új tőkebeáramlásnak 6,5 milliárd forintnyi köszönhető, az alapok átlagos teljesítményének pedig további 8 milliárd forint. A félév során 45,8 %, átsorolás nélkül 11,8 % volt a bővülés. 
A vegyes alapok darabszám szerint kisebbik, míg vagyon szerint a negyedéves átsorolásoknak köszönhetően már nagyobbik csoportját a kötvénytúlsúlyos alapok alkotják, ahol a részvényarány 30 % alatti – a negyedév során négy új alap indult, és két alapot soroltak újonnan be a kategóriába, így a félév végén 18 alap tartozott ide, a vegyes alapok vagyonának 59 %-ával. A kategóriába tartozó alapok vagyona a negyedévben 66,2 %-kal nőtt (az átsorolások hatását figyelmen kívül hagyva 6,8 %-kal), és a negyedév végén 142 milliárd forintot tett ki. A negyedév során az új befektetések 6,2 milliárd forinttal növelték a vagyont, a hozamok mintegy 2,8 milliárd forintot hoztak a befektetőknek. Az első félévben az alapok közel 13 milliárd forint új tőkét vonzottak, 4 milliárd forint hozamot termeltek, és az átsorolás hatása nélkül 16,6 %-kal, az átsorolásokkal együtt 82,4 %-kal bővültek. 
Az egyetlen zártkörű vegyes alap vagyona a negyedévben 4,1 %-kal, az év eleje óta 5,1 %-kal nőtt, június végén közel 1,7 milliárd forint volt. A félév során új befektetés nem történt az alapba, a növekmény az alap teljesítményének (a negyedévben 65 millió, a félév során 80 millió forint) köszönhető. 
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai kötvénytúlsúlyos vegyes alapok
	70 500 115 375
	2,13%
	1,62%

	európai kötvénytúlsúlyos vegyes alapok
	3 009 023 538
	2,45%
	3,78%

	egyéb kötvénytúlsúlyos vegyes alapok
	67 218 123 360
	3,02%
	2,58%

	kötvénytúlsúlyos vegyes alapok összesen
	140 727 262 273
	2,41%
	2,13%


A kiegyensúlyozott vegyes alapok esetében a részvényarány 30 és 70 % közötti, ezek száma a negyedévben négy új alappal, és egy alap átsorolásával nőtt, a negyedév végén 22 alap tartozott e kategóriába. Az alapok vagyona a negyedév során 11,9 %-kal (az átsorolás hatása nélkül 5,9 %-kal), 99 milliárd forintra nőtt, ebből mintegy 230 millió forint volt a nettó értékesítés, az alapok negyedéves teljesítménye pedig 5,3 milliárd forinttal növelte a vagyont. Az év vége óta eltelt hat hónapban az alapok vagyona 13,2 %-kal, az átsorolás nélkül 5,5 %-kal nőtt, amit 820 millió forint friss tőke és 5,7 milliárd forint hozam eredményezett.
A negyedéves magas részvényhozamok miatt a kiegyensúlyozott vegyes alapok hozama meghaladta a kötvénytúlsúlyos vegyes alapokét. Átlagosan a legjobb hozamot a hazai kiegyensúlyozott vegyes alapok érték el, míg a kötvénytúlsúlyos vegyes alapok közt az európai és az egyéb alapok teljesítménye is meghaladta a hazai alapok átlagos hozamát. 
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai kiegyensúlyozott vegyes alapok
	27 225 149 471
	8,90%
	8,06%

	KKEu-i kiegyensúlyozott vegyes alapok
	21 786 118 724
	5,60%
	3,55%

	európai kiegyensúlyozott vegyes alapok
	8 726 084 252
	2,91%
	3,21%

	egyéb kiegyensúlyozott vegyes alapok
	34 350 043 701
	5,82%
	6,97%

	kiegyensúlyozott vegyes alapok összesen
	92 087 396 148
	5,80%
	6,13%

Bár abszolút értékben a likviditási alapokhoz képest alacsonyabb a tőkebeáramlás a részvény- és vegyes alapokba, a kötvénytúlsúlyos alapok esetében a friss tőke a negyedévben vagyonarányosan meghaladta a likviditási alapokét. A vegyes alapokba hasonló mértékű friss tőke érkezett az első két negyedévben, míg a részvényalapok esetében jelentősen visszaesett a tőkevonzás a második negyedévre (sőt, a tiszta részvény alapok esetében tőkekivonás volt tapasztalható). Az első negyedévben a részvénytúlsúlyos alapokba, míg a második negyedévben a kötvénytúlsúlyos vegyes alapokba érkezett a legtöbb friss tőke. 
I.5. Garantált, származtatott és egyéb, nem besorolt alapok

Az egyéb kategóriában találhatóak a más kategóriába be nem sorolható nyilvános nyíltvégű értékpapíralapok, elsősorban az abszolút hozamra törekvő, és ennek érdekében a kategóriahatárokhoz igazodni nem kívánó alapok. A negyedévben három alap vegyes alappá átsorolása miatt csökkent az egyéb alapok száma, így ezen alapok száma a negyedév végén 6 volt. Az alapok összesített vagyona 54,7 %-kal csökkent, míg a három átsorolt alap hatását kiszűrve a vagyon a negyedévben 12,9 %-kal nőtt, június végén az alapok vagyona megközelítette a 40 milliárd forintot. A negyedéves növekményből több mint 2,6 milliárd forint volt a friss tőkebefektetés az alapokba, a hozam pedig közel 1,9 milliárd forint volt. A félév során 5,8 milliárd forint új tőke mellett 3,2 milliárd forint hozam keletkezett az alapokon, így az alapok vagyona 20,6 %-kal nőtt (bár az alapok átsorolása miatt az év eleji vagyon 52,3 %-kal meghaladja a félév végit). 
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	egyéb, be nem sorolt alapok
	39 762 242 883
	3,65%
	5,66%


A BAMOSZ 2005-ben bevezetett kategóriarendszere az értékpapír- és ingatlanalapok mellett két speciális alaptípust is megkülönböztet: a garantált alapokat és a származtatott alapokat. A tőke- vagy hozamgaranciát, illetve -védelmet nyújtó garantált alapok csoportja a befektetési alapok egyre növekvő részét képezi, a negyedév végén az alapok vagyonának már 12 %-a garantált alapokban volt. A negyedévben 7 új garantált alap indult, a 88 nyilvános garantált alap vagyona 10,4 %-os negyedéves növekedés után június végén 321 milliárd forint volt. A negyedévben a hozamoknak 13 milliárd forint, a tőkebeáramlásnak 17 milliárd forint volt köszönhető – többségében zártvégű alapokról lévén szó, az értékesítés elsősorban az induló új alapok jegyzését jelenti. A félév során 21,6 %-kal nőtt az alapok vagyona, ezt közel 41 milliárd forint friss tőkebeáramlás és 16 milliárd forint hozam okozta. 
A két zártkörű garantált alap vagyona 14,8 %-kal nőtt a negyedévben, 15,7 %-kal év eleje óta, és a félév végén 14,5 milliárd forintot tett ki. Az alapoknál a félévben értékesítés nem történt, így a növekmény kizárólag a hozamoknak köszönhető. 

	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	forintban nominált garantált alapok
	280 850 403 546
	4,25%
	5,14%

	euróban nominált garantált alapok
	14 770 545 873
	0,65%
	0,50%

	dollárban nominált garantált alapok
	5 904 925 120
	2,03%
	2,32%

	garantált alapok
	301 525 874 539
	3,82%
	4,85%


A második negyedévben a származtatott alapok száma eggyel nőtt, a 12 alap vagyona a negyedév végén 22 milliárd forint volt. A 12,1 %-os negyedéves növekedés 1 milliárd forintnyi új befektetésnek, és az alapok által a negyedév során termelt 1,3 milliárd forintnyi hozamnak volt köszönhető. A félév során 2,3 milliárd forint új tőke és 1,9 milliárd forint hozam okozta a 23,8 %-os hathavi bővülést.
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	származtatott alapok
	21 320 360 250
	7,04%
	7,36%

A kötvénytípusú alapokhoz hasonlóan a nem kötvény típusú értékpapíralapok és speciális alapok is folyamatos növekedést mutattak a negyedévben. Bár az átsorolások miatt az egyéb alapok vagyona csökkent, és a tiszta részvény alapok vagyona is csökkent valamelyest május-júniusban, összességében folyamatos és dinamikus bővülés tapasztalható a negyedévben. 
I.6. Ingatlanalapok

A BAMOSZ az ingatlankockázatot megtestesítő alapokat, tehát az ingatlanalapok mellett a legalább 90 %-ban ingatlanalapok jegyeit tartalmazó alapok alapjait is az ingatlanalapok közé sorolja. Az ingatlanalapok száma a negyedévben egy új hazai ingatlanfejlesztő alappal nőtt (a BAMOSZ egy új taggal bővült, az alapkezelő által kezelt alap jelent meg új alapként). A 22 alap vagyona a negyedévben 1,1 %-kal csökkent, év eleje óta pedig 4,4 %-kal, a negyedév végén mintegy 552 milliárd forintot kezeltek ingatlanalapokban. Az értékpapírokhoz hasonlóan az ingatlanalapoknál is a nyilvános nyíltvégű alapok alkotják a legjellemzőbb típust – 17 ingatlanalap vagy ingatlan alapok alapja tartozik ide, és az ingatlanalapok teljes kezelt vagyonának 98 %-a ilyen típusú alapokban található.

Az ingatlanalapokon belül meg kell különböztetni az ingatlan alapok alapja konstrukciót. Ez sok esetben az ingatlanalapok vagyonának duplikációjához vezethet, hiszen a hazai ingatlan alapokba fektető alap ingatlanalapnak minősül, így egy forint egy ilyen típusú alapban, ha az utána egy hazai ingatlanalapba kerül befektetésre, kétszer számítódik az alapok összvagyonába. A negyedév végén az ingatlanalapok vagyonának 22 %-a volt valamilyen alapok alapja konstrukcióban. 
A hazai ingatlan alapok alapjai száma a negyedév végén 8, az alapok vagyona 102 milliárd forint volt. A hazai ingatlan alapok alapjai a negyedévben az ingatlanalapok átlagánál gyorsabban, 1,8 %-kal csökkentek, és 3,7 milliárd forint tőkét vontak ki az alapokból (míg a hozamok 1,9 milliárd forinttal növelték a vagyont). A félév során az alapok vagyona 4,1 %-kal csökkent, 8,1 milliárd forint tőkekivonás és 3,7 milliárd forint hozam egyenlegeként. A legnagyobb visszaesés a 2 európai ingatlan alapok alapjai esetében volt tapasztalható, ezek a negyedévben 3,5 %-kal, az év eleje óta 7,7 %-kal csökkentek. A tőkekivonás az alapokból a negyedévben 1,4 milliárd, a félévben 2,2 milliárd forint volt, az alapok hozama pedig 590 millió forinttal növelte a negyedévben (360 millió forinttal a félévben) a befektetők vagyonát.
Az építés alatt álló ingatlanok aránya szerint két alcsoportot különböztetünk meg az ingatlanalapok esetében, ezek közül a nagyobbik kategória az ingatlanforgalmazó alapoké, ide tartozik az ingatlan alapok alapjai mellett 10 ingatlanalap, és a negyedév végén az ingatlanalapok vagyonának 99 %-a. Az alapok alapjai nélkül számított csökkenés az ingatlanforgalmazó alapoknál a negyedévben 1,1 %, a félévben 4,6 % volt. Három hónap alatt közel 12 milliárd forintot vontak ki az alapokból (az első félévben összesen közel 37 milliárdot), a hozamok hatására viszont 7,4 milliárd forinttal nőtt a vagyon a negyedévben, és 16,5 milliárddal a félév során összesen. Az alapok alapjaival együtt a negyedév során az ingatlanforgalmazó alapok vagyona 1,3 %-kal csökkent, míg a félév során 4,6 %-kal.
Az ingatlanfejlesztő alapok száma az új BAMOSZ tag alapjával megduplázódott, a 2 alap vagyona 22,2 %-kal nőtt három hónap alatt, és a negyedév végén meghaladta az 5,8 milliárd forintot. Az alapokba friss tőke nem érkezett, a mintegy 1 milliárd forintos bővülés elsősorban az új alapnak, illetve mintegy 60 millió forint a hozamoknak tudható be. Az év eleje óta tapasztalt 28 %-os bővülés az új alap mellett 270 millió forint hozam eredménye. 
Az ingatlanalapok közt a hazai ingatlanalapok a meghatározók, a 22 alapból 20 hazai, míg kettő európai ingatlanokba fektet. Az előbbiekben az ingatlanalapok összvagyonának 96 %-át kezelik, és ezek hozama a negyedévben átlagosan felülmúlta az európai alapokét. Az európai ingatlanalapokból közel 1,4 milliárd forintot vontak ki, míg a hazai alapokból 3,7 milliárdot, azaz az alapok vagyonának arányában az európai alapokat jobban sújtotta a tőkekivonás a második negyedévben. 
	Az alapok negyedéves hozama
	Nettó eszközérték
	Súlyozatlan átlag
	Vagyonnal súlyozott átlag

	hazai ingatlanalapok
	526 323 068 777
	1,52%
	1,93%

	európai ingatlanalapok
	21 574 630 880
	1,37%
	1,65%

	ingatlanalapok összesen
	547 897 699 657
	1,49%
	1,92%

Az ingatlanalapok csökkenése továbbra is töretlen, bár a korábbi negyedévekhez képest a negyedévben némileg lassuló ütemű. A leggyorsabban az európai ingatlan alapok alapjai csökkentek, majd a hazai alapok alapjai és az ingatlanforgalmazó alapok, míg és ingatlanfejlesztő alapok a második negyedévben is nőni tudtak. 

Az alapok többségéhez hasonlóan az egyéb, a speciális és a zártkörű alapok is új tőkét vonzottak a negyedévben, míg az ingatlanalapok esetében folytatódott a tőkekivonás. A tőkevonzás a zártkörű alapok esetében az előző negyedév tőkekivonása után fordult meg, míg az egyéb és speciális alapoknál némileg elmaradt az előző negyedévi mértéktől. A tőkekivonás az ingatlanalapokból némileg csökkent. Mindkét negyedévben a garantált alapok vonzották a legtöbb új befektetést, a kötvénytípusú alapok után.

A hosszabb távra vonatkozó grafikon esetében látszik, hogy bár az ingatlanalapok vagyona már 2005-ben meghaladta mind a vegyes-, mind a részvényalapok összesített vagyonát, a kamatadó bevezetése előtti felfutást követően az utolsó kilenc hónapban vagyonuk jelentősen visszaesett. A vegyes-, részvény és speciális alapok növekedése viszont bár a kamatadó előtti roham okozta megugrás után lassult, trendszerű növekedést mutat az utóbbi időszakban is. 
I.7. Tőkeáramlás, befektetések megoszlása kategóriánként

Az alábbi grafikon az alapok megoszlását szemlélteti a negyedév végén. 

A 2006-os évben tapasztalt tendencia az alapok népszerűségével kapcsolatban, hogy a hagyományosnak tekinthető kötvényalapok, illetve a pénzpiaci alapok helyét alternatív alacsony kockázatúnak tekintett alapok veszik át, 2007-re némileg módosult. Az első félévben a legnagyobb tőkekivonás az ingatlanalapokat érintette, míg a második negyedévben megnőtt a kötvényalapok aránya. A kötvény- és pénzpiaci alapok (a likviditási alapok nélkül) összesen így is csak a teljes vagyon 24,4 %-át teszi ki (ez 2006. elején még 51,1 % volt). Bár az ingatlanalapok még mindig a legnagyobb csoportot alkotják 19,5 %-kal, arányuk a negyedévben tovább csökkent, míg a második legnagyobb csoportot alkotó likviditási alapok aránya 19 % maradt. A garantált alapok aránya már meghaladja a 11 %-ot. 

Az alternatív alacsony kockázatúnak tekintett alapok népszerűségével párhuzamosan hosszútávon tartósnak bizonyult a kockázatosabb alapok növekedése is, bár a negyedévben ezek aránya nem változott. A részvény- és vegyes alapok, valamint az egyéb, be nem sorolt alapok aránya az összes alapon belül a negyedév végére 0,1 százalékponttal, 21,9 %-ra csökkent, és 0,8 % maradt a származtatott alapok aránya is. 

Az alapok tényleges eszközösszetételét vizsgálva feltűnő a bankbetétek és a diszkont kincstárjegyek magas aránya: ez a likviditási alapok népszerűsége mellett a garantált alapoknak is köszönhető, hiszen ezek portfoliói jellemzően bankbetétekből és opciós ügyletekből állnak. A hazai kötvény- és betéttípusú eszközök a portfolió több mint 70 %-át teszik ki, míg a belföldi és külföldi részvények együttesen közel 14 %-át. A hazai és külföldi ingatlanok és ingatlanbefektetési jegyek adják az összvagyon 11 %-át.
A negyedévben némileg csökkent a hazai bankbetétek aránya, tovább nőtt viszont a hazai diszkont kincstárjegyeké. A hazai államkötvények és egyéb kötvények aránya csökkent. Nominálisan is csökkent a külföldi betétek és államkötvények aránya, az egyéb kötvények aránya csökkent, a diszkont kincstárjegyeké viszont jelentősen nőtt. A hazai ingatlantípusú befektetések aránya csökkent, a külföldieké pedig nominálisan is visszaesett, és ez igaz az egyéb külföldi eszközökre is (ezen belül elsősorban a garantált alapok jegyeit kell megemlíteni). Jelentősen nőtt a hazai egyéb eszközök aránya. A negyedévben mind a hazai, mind a külföldi részvények aránya csökkent. 

A befektetési alapok portfolióiban mintegy 13 % más alapok jegyeinek állománya, ebből közel 9 % más BAMOSZ alapok jegyei. Az alapok más BAMOSZ alapokba fektetett vagyona több mint 247 milliárd forint volt, ami az alapok vagyonának duplikációját jelentette. Az alapok nettó (duplikáció nélküli) összvagyona 2007. június 30-án 2.576 milliárd forint volt. A 247 milliárd forint mintegy kétötöde a hazai ingatlan alapok alapjainak vagyona, míg több mint fele az értékpapíralapokban (elsősorban vegyes „portfolió alapokban”) keletkezett duplikáció. Ugyanakkor a „portfolió alapok” is vesznek ingatlanalap jegyeket, így az ingatlan- és értékpapíralapokon keletkezett duplikáció mintegy fele-fele arányúnak becsülhető. 
Az összes alapokon belül a részvényalapok vagyonának aránya valamivel elmarad az eszközösszetételben a részvények arányától. A vegyes és a be nem sorolt alapok részvényarányát is figyelembe véve ez arra utal, hogy a részvényalapok részvényaránya átlagosan 75 - 80 % körül lehetett. Még érdekesebb a kép az ingatlanalapok esetében. Ha csak a közvetlen ingatlanbefektetéseket megvalósító alapokat tekintjük (tehát az alapok alapjait nem), az alapok átlagos ingatlanállománya 40 % feletti – ez az arány azonban 34 % körüli értéktől a 90 % feletti értékig terjed. 
Az alapok vagyonának változását két tényező okozhatja – az alapok által elért hozam, vagy az új befektetés/tőkekivonás. A következő grafikon azt mutatja, hogy 2007. első féléve során a különböző alapkategóriákban a vagyonváltozást hány százalékban okozta a nettó értékesítés, azaz az új befektetések illetve tőkekivonások. A negyedévben bizonyos alaptípusokból jelentős tőkekivonás történt, más alapokba pedig sok friss befektetés érkezett, ami a szintén eltérő nagyságrendű hozamokkal együtt azt eredményezte, hogy ez az arány az alapok összességére 57 %, míg a nyilvános nyíltvégű értékpapíralapok esetében 68 % lett, azaz még mindig meghatározó érték.

Az egyes alaptípusok esetében azonban elég nagy eltérések tapasztalhatók. A félév során a garantált és a likviditási alapok, valamint a hosszú kötvény alapok vonzották a legnagyobb mértékű új befektetést, ugyanakkor arányaiban a kötvénytúlsúlyos vegyes és a származtatott alapok is vonzónak bizonyultak. Az ingatlanalapokat érintő tőkekivonás is jelentős mértékű volt, és meghatározta az alapok vagyoncsökkenését. Ennek megfelelően ezen alapoknál a friss tőkebeáramlás döntően határozza meg a vagyonváltozást. Ugyancsak a tőkebeáramlás határozta meg a vagyonváltozást a pénzpiaci, a rövid kötvény és a be nem sorolt alapok esetében is. A hozamok a részvény- és a kiegyensúlyozott vegyes alapok (illetve a származtatott alapok) esetében gyakoroltak az átlagnál nagyobb hatást a növekedésre, ennek oka (a származtatott alapok kivételével) a többi alaptípushoz képest alacsonyabb tőkebeáramlás (illetve a tiszta részvény alapok esetében az átlagnál alacsonyabb arányú tőkekivonás), és a részvénypiacok kiugró negyedéves teljesítménye. A hozamok az értékesítésnél nagyobb hatást csak a részvény- és a kiegyensúlyozott vegyes alapoknál mutattak, ahol a relatíve alacsonyabb arányú tőkebeáramlás és a negyedéves hozamokon belül kiemelkedő részvénypiaci teljesítmények egyszerre álltak fenn.
II. BAMOSZ Negyedéves Jelentés a vagyonkezelt állományról

II.1. Az alapokon kívüli vagyonkezelt állomány áttekintése

A 2007-es év második negyedévében az alapokon kívül kezelt vagyon 6,3 %-kal nőtt, ez magasabb az előző negyedév növekedési üteménél, de elmarad az alapok negyedéves bővülési ütemétől. Az év első feléen összesen 11,8 %-kal nőtt az alapokon kívül kezelt vagyon. A negyedév végén a BAMOSZ tagjai 3.214 milliárd forint vagyont kezeltek az alapokon kívül, azaz az alapokban kezelt 2.824 milliárddal együtt a teljes kezelt vagyon 6.038 milliárd forintot tett ki. 

A vagyonkezelt vagyon egy része befektetési alapokban jelentkezik, így átfedés van a két kezelt vagyonkör között. A vagyonkezelésben lévő állomány mintegy 16,3 %-a befektetési jegyekben van, ebből 9,3 % a BAMOSZ tagjai által kezelt alapok jegyeiben. Ennek mértéke a negyedév végén közel 300 milliárd forint volt. A befektetési alapok portfolióiban lévő befektetési jegyek 247 milliárdos állományát is figyelembe véve a BAMOSZ tagok által kezelt teljes nettó vagyon 2007. június 30-án 5.491 milliárd forintot tett ki.
A BAMOSZ tagjai által nem alapokban kezelt vagyon (millió forintban)
	
	2004.12.31
	2005.12.31
	2006.12.31
	2007.03.31
	2007.06.30

	MINDÖSSZESEN
	1 832 929,6
	2 329 849,2
	2 875 493,18
	3 024 248,4
	3 214 294,5

	PÉNZTÁRAK
	1 022 867,4
	1 359 870,4
	1 676 520,5
	1 764 160,4
	1 904 557,7

	UNIT-LINKED TERMÉKEK
	131 686,2
	195 769,7
	342 843,85
	362 557,7
	402 409,7

	EGYÉB BIZTOSÍTÓI VAGYON
	524 592,3
	581 436,7
	599 002,84
	617 661,4
	619 922,6

	EGYÉB PORTFOLIÓK
	153 783,7
	192 772,3
	257 125,95
	279 868,9
	287 404,6


A BAMOSZ tagjai által kezelt vagyont legnagyobb részben alapokban kezelik, és a negyedévben az alapok ismét gyorsabban nőttek, mint a vagyonkezelt portfoliók, így a negyedév végén az alapokban kezelt és a vagyonkezelt vagyon együttes értékének 46,7 %-a volt alapokban. A második legnagyobb kört a pénztári vagyonok adják, elsősorban a magánnyugdíjpénztárak számára kezelt vagyonok. Ezek a teljes kezelt vagyon 31,6 %-át teszik ki, és a pénztári vagyonok aránya a vagyonkezelt vagyonokon belül trendszerűen nő. A biztosítói vagyon a negyedév végén a teljes kezelt vagyon 17 %-át tette ki, és a pénztárakénál jellemzősen lassabb növekedése miatt tendenciaszerűen csökken az aránya a kezelt vagyonon belül. A maradék közel 5 %-ot az egyéb kezelt vagyonok jelentik. 
II.2. Pénztári vagyonkezelés

A kezelt vagyon tulajdonosa szerint a legnagyobb kategória a pénztári vagyon. A negyedév végén 1.905 milliárd forint, a teljes vagyonkezelt vagyon 59 %-a volt pénztárak számára kezelt vagyon. A Pénzügyi Szervezetek Állami Felügyelete 2007. március végi adatai alapján a teljes pénztári vagyon több mint 72 %-át kezelték a BAMOSZ tagjai. A negyedévben 8 %-kal, az első félévben összesen 13,6 %-kal nőtt a pénztárak számára kezelt vagyon. 

A pénztári portfoliók közel 70 %-a hazai állampapírokban volt a negyedév végén, az átlagos portfolió 59 % körüli mértékben hazai államkötvényeket, és további 9 %-ban diszkont kincstárjegyeket tartalmaz. A részvények aránya 21,7 %, ennek közel két-harmada külföldi részvény. A negyedév során ismét 1 % alá csökkent a külföldi kötvény-típusú befektetések mértéke. A hazai eszközök közül a jelzáloglevelek és vállalati kötvények aránya 5 %. A hazai ingatlanok aránya 1 % körüli, egy százalék a betétek aránya is, míg az egyéb hazai eszközök aránya több mint másfél százalék. A külföldi ingatlanok és egyéb eszközök együttes aránya 0,6 %. A pénztárak portfoliójában megtalálhatók a derivatív termékek is, bár az arányuk viszonylag alacsony (0,1%). 

A pénztári portfoliók jelentős része, 15,9 %-a befektetési alapokon keresztül került befektetésre, ennek nagyobb része (a pénztári vagyon 12,4 %-a) BAMOSZ alapokban volt. Ez azt jelenti, hogy a külföld befektetések továbbra is meghatározóan befektetési alapokon keresztül valósulnak meg.
A pénztári portfoliókban a negyedévében tovább nőtt a külföldi részvényarány. Bár a hazai részvények aránya némileg csökkent, összességében a pénztárak részvényaránya ismét nőtt. A negyedévben nominálisan is jelentősen csökkent a hazai ingatlanok és külföldi kötvénytípusú eszközök aránya (az előző negyedév kiugró növekedése után), míg a külföldi betétek, és a hazai diszkont kincstárjegyek aránya jelentősen nőtt a pénztárak portfoliójában. Tovább csökkent a hazai állampapírok aránya, míg a vállalati- és jelzálogkötvényeké nőtt. 
A pénztári kezelt vagyonok eszközmegoszlását és a negyedéves átlagos piaci teljesítményeket figyelembe véve (ez esetben a hazai RMAX, MAX és BUX indexek illetve az MSCIWF index forintban mért változását tekintettük) a pénztárak átlagosan 4,4 % körüli negyedéves teljesítményt érhettek el, míg a frissen beáramló pénzek okozhatták a negyedéves növekedés közel felét. Ez számszerűsítve mintegy 63 milliárd forintos friss befektetést jelent. 
II.3. Biztosítói kiszervezett vagyonkezelés

A BAMOSZ tagok biztosítók számára kezelt vagyona a negyedév végén 1022,3 milliárd forint volt. Ennek kisebbik, ugyanakkor dinamikusabban növekvő része (a vagyonkezelt vagyon 12,5 %-a) unit-linked termékek vagyonkezelése, míg a nagyobb rész (a vagyonkezelt vagyon 19,3 %-a) a biztosítók egyéb tartalékainak vagyona. A 2007. első negyedév végi PSZÁF adatok alapján a teljes biztosítói vagyon közel felét kezelték a BAMOSZ tagjai.
A unit-linked termékek vagyona a negyedév végén meghaladta a 402 milliárd forintot. A negyedév során elért 11 %-os bővülés a kategóriák közt leggyorsabb növekedés volt. Az év első felében a unit-linked termékek vagyona 17,4 %-kal nőtt, ami szintén a legdinamikusabb hathavi bővülés. A PSZÁF adatai alapján a unit-linked termékek piacán a vagyon közel kétharmadát a BAMOSZ tagjai kezelik. 

A unit-linked termékek portfoliószerkezete 2005. vége óta folyamatosan tolódik a kockázatosabb eszközök irányába. A hazai állampapírok súlya 31,4 %-ra csökkent a negyedévben, míg a részvényarány 53 %-ra nőtt.  A részvényeken belül 14 % hazai, 39 % pedig külföldi részvényekben van. A külföldi kötvények aránya ebben a csoportban a legnagyobb, meghaladja az 5 %-ot és ugyancsak több mint 5 % az egyéb külföldi eszközök (elsősorban külföldi garantált befektetési alapok) aránya is. Az ingatlanok aránya meghaladja az 1 %-ot. Származtatott termékek nincsenek a biztosítói portfoliókban. 

A unit-linked termékek portfoliójában jelentősen nőtt mind a hazai, mind a külföldi részvények aránya. Ugyancsak mind a hazai, mind a külföldi bankbetétek aránya nőtt, míg a hazai és külföldi állampapírok és diszkont kincstárjegyek aránya csökkent. A hazai egyéb kötvények aránya nőtt, míg a külföldieké csökkent. A hazai ingatlanok aránya némileg csökkent. 
A negyedévben némileg nőtt a befektetési jegyek, ezen belül is a külföldi befektetési jegyek aránya is. A unit-linked termékek portfoliójában 47,7 % a befektetési jegyek aránya, azaz a külföldi befektetések nagy része jellemzően alapokon keresztül valósulnak meg. A portfolió 8,4 %-a került befektetésre BAMOSZ tagok által kezelt alapokon keresztül. 
A unit-linked termékek számára vagyonkezelt vagyon eszközösszetételét és a piaci átlagteljesítményeket tekintve a negyedéves átlagos teljesítmények 6 % körül lehettek. A vagyonnövekményt tehát közel felerészben a 18 milliárd forint körüli új befektetések eredményezhettek. 
A korábbi jelentésekhez hasonlóan összehasonlítható a unit-linked termékek számára kezelt vagyonok eszközmegoszlása a befektetési alapokéval, hiszen mindkét esetben elsősorban a lakosság és a forgalmazók preferenciái tükröződnek bennük, míg a vagyonkezelők, alapkezelők döntései kisebb súlyúak az eszközösszetételre. A befektetési alapok összesített portfoliója minden negyedévben jelentősen kockázatkerülőbb, mint a unit-linked termékeké. 

Az alapok eszközösszetétele 13,7 %-os részvényarányt mutat az alapok összességére. A részvényeken belül a külföldi részvények aránya magasabb, a teljes vagyon 9 %-a, míg a hazai részvények aránya 5 %. Mind a külföldi részvények aránya, mind a hazai részvényeké csökkent a negyedévben. A hazai állampapírok és diszkont kincstárjegyek, valamint a hazai bankbetétek együttes aránya a befektetési alapok portfoliójában 67,6 %, és a diszkont kincstárjegyek aránya a negyedévben nőtt. A külföldi bankbetétek és kötvények aránya 2,4 %, a negyedévben csekély mértékben csökkent. A külföldi és hazai ingatlanok aránya a hazai ingatlan alapok alapjai miatti duplikációval együtt 11,3 %. 

A unit-linked portfoliók 53 %-a részvény, ami közel négyszerese a befektetési alapok részvényarányának. Közel háromszoros a külföldi kötvénykitettség is, míg a külföldi kitettség együttesen több mint 50 % (szemben az alapok 12,5 %-os arányával). Jelentősen alacsonyabb ugyanakkor a hazai diszkont kincstárjegyek és bankbetétek, az egyéb hazai kötvények és az ingatlanok aránya. A unit-linked termékek esetében a részvényarány - az alapoktól eltérően - ismét nőtt, ráadásul mind a hazai, mind a külföldi részvények aránya. A részvényeken belül a külföldi részvények aránya magasabb a unit-linked termékek esetében is, akárcsak az alapok esetében. A külföldi részvények aránya több mint négyszerese, a hazai részvényeké közel háromszorosa a unit-linked termékeknél a befektetési alapokénak. A negyedévben a unit-linked termékek portfoliója még tovább tolódott a kockázatosabb termékek irányába, amihez hasonló elmozdulás nem volt tapasztalható a befektetési alapoknál. 

A unit-linked termékek vásárlóinak nagyobb kockázatvállalási hajlandóságát több tényező is okozhatja. Egyfelől a befektetési alapokkal szemben a befektetési időtáv a unit-linked termékeknél jellemzően lényegesen hosszabb, illetve a befektetési alapoknál nem jellemző az előre meghatározott futamidő. A befektetési alapok esetében ráadásul általában nagyobb összegek egyszeri befektetéséről döntenek, míg a unit-linked termékek esetében gyakoribb a rendszeres, kisebb összegű megtakarítás, ami növeli a befektetők jövő idejű megtakarításokra vonatkozó kockázattűrő képességét. Emellett a unit-linked termék értékesítésénél az értékesítő ügynökök tanácsadói szerepe sem mellékes, aminek szintén nagy szerepe lehet abban, hogy az ügyfelek nagyobb kockázatot vállalnak. 
Az alapok másfelől egyenlőre még szélesebb közönséghez jutnak el, azaz az alapok megoszlása az átlagos magyar befektető kockázatkerülését tükrözi – még ha az átlagos magyar befektető nincs is tisztában, hogy befektetési alapban tartja pénzét –, míg a unit-linked termékek egy kisebb, befektetési szempontból aktívabb, tudatosabb kör preferenciáit mutatják. Ezt támasztja alá, hogy a befektetési alapokban tartott vagyon jelentősen nagyobb, több mint hétszerese a BAMOSZ tagjai által kezelt unit-linked termékek összvagyonának (bár a unit-linked termékek esetén nem csak BAMOSZ tagok kezelnek ilyen termékeket). Ugyanakkor a befektetési alapok a negyedévben is lassabban nőttek a unit-linked termékeknél, és ez hosszabb távú tendencia. 
A nagyobb vagyon miatt az alapok méretgazdaságosabban tudnak közvetlen külföldi- vagy részvénybefektetéseket végrehajtani: míg a unit-linked termékek esetében a külföldi befektetések jellemzően alapokon keresztül valósulnak meg, az alapok esetében a külföldi befektetések csak kisebb része valósul meg befektetési jegyek formájában. 

A bővülés hasonló tényezői (például a hazai és külföldi államkötvények csökkenése) mellett olyanok is vannak, amelyek a két portfoliótípust közelítik egymáshoz (például a bankbetétek arányának növekedése a unit-linked és csökkenése az alapok portfoliójában vagy a hazai ingatlanok csökkenése az alapok és stagnálása a unit-linked termékek esetében), de a negyedévben elsősorban olyan változások vannak, amelyek a két portfoliótípust távolítják egymástól (ilyen főként a részvények csökkenése az alapoknál és növekedése a unit-linked termékek esetében). Ennek következtében a két terméktípus közti a jelentős különbségek a negyedévben nem csökkentek, ami arra utal, hogy markáns különbség van a két terméktípus fogyasztói és forgalmazói stratégiája között.

A biztosítók számára kezelt egyéb vagyon a negyedév során 0,4 %-kal, az első félévben 3,5 %-kal nőtt, és a félév végén közel 620 milliárd forint volt. 

A befektetésekhez nem kötött biztosítások jellemzően rövid távú mögöttes kötelezettségei miatt a portfolió döntően hazai kötvénytípusú eszközökből áll. Az egyéb biztosítói portfoliók 89 %-a hazai állampapírokban, ezen belül 7 % diszkont kincstárjegyekben van, további 3,3 % a hazai kötvények és betétek aránya. A külföldi kötvény-típusú eszközök aránya 5 %, míg a részvények, ingatlanok és egyéb eszközök aránya együttesen is csak 2,5 %. Első alkalommal láttunk viszont derivatív termékeket biztosítói portfoliókban, bár ezek mértéke elenyésző (0,035 %). 
A biztosítói portfoliókban a negyedévben nominálisan is csökkent a hazai bankbetétekben, állampapírokban és ingatlanokban tartott vagyon, és ugyanez igaz a hazai jelzáloglevelekre és vállalati kötvényekre és az egyéb külföldi eszközökre is. A unit-linked termékekhez hasonlóan nőtt mind a hazai, mind a külföldi részvények aránya is. Nőtt a negyedévben mind a hazai, mind a külföldi diszkont kincstárjegyek, a külföldi bankbetétek és kötvények aránya, valamint az egyéb hazai eszközöké.  
A befektetési alapok a vagyon 0,9 %-át teszik ki – ennek 95 %-a BAMOSZ tagok által kezelt alap –, azaz a negyedév végén az átlagos egyéb biztosítói portfolióban a külföldi befektetések csak kisebb része valósult meg alapokon keresztül. 

A piaci teljesítmények alapján a biztosítói portfoliók teljesítménye átlagosan 2,6 % körül lehetett a negyedévben, ami a vagyonnövekményt figyelembe véve a negyedévben tőkekivonást jelez, ennek mértéke 14 milliárd forintot tehetett ki. 

II.3. Egyéb vagyonkezelt portfoliók

Az egyéb portfoliók (ide tartoznak például a magánszemélyek, gazdasági társaságok, önkormányzatok számára kezelt portfoliók) a negyedév végén meghaladták a 287 milliárd forintot. A második negyedévben az egyéb portfoliók 2,7 %-os, az első félévben 11,8 %-os bővülést értek el. 

Az egyéb portfoliók összetétele – részben egyes portfoliók (pl. a befektető-védelmi és betétbiztosítási alapok) jellegéből fakadóan, részben az egyéni befektetők kockázat-kerülése miatt – hasonló az egyéb biztosítói vagyonokhoz: a vagyon 88 %-a található hazai állampapírokban, további 4,6 % pedig az egyéb hazai betétek és kötvények aránya. A rövid-távú befektetésekre jellemző diszkont kincstárjegyek aránya még mindig az egyéb portfoliókban a legmagasabb, meghaladja a 25 %-ot. Közel 5 % a külföldi állampapírok aránya, míg a részvények aránya a negyedév végén 1,9 % volt, ebből a külföldi részvények aránya 0,9 %. Ismét megjelentek a derivatív ügyletek is az egyéb portfolióban, arányuk 0,3 % volt a negyedév végén. 
A befektetési alapok – szinte teljes egészében BAMOSZ alapok – aránya 9 %, ami arra utal, hogy vélhetően költséghatékonysági okokból az egyéb portfoliókban a hazai betéteken és kötvénytípusú eszközökön kívül, illetve a befektető-védelmi és betétbiztosítási alapok esetében egyes külföldi állampapírokon kívül szinte minden eszközt befektetési alapokon keresztül vásárolnak a vagyonkezelők. 

Az egyéb portfoliókban a pénztárakhoz hasonlóan jelentősen nőtt a hazai diszkont kincstárjegyek aránya, míg a hazai állampapírok mértéke nominálisan is csökkent. A hazai bankbetétek stagnálása mellett jelentősen nőtt a külföldi bankbetétek aránya. A negyedévben ismét nominálisan is csökkent a hazai részvények mértéke, és a külföldi részvények aránya is csökkent. A negyedévben a hazai ingatlanok aránya nőtt, míg a külföldi ingatlanoké csökkent. A hazai egyéb kötvények és a külföldi állampapírok aránya a negyedévben nőtt, míg a külföldi diszkont kincstárjegyek és egyéb kötvények aránya csökkent. Ismét nőtt a külföldi egyéb eszközök aránya is, a hazaiak mértéke azonban nominálisan is csökkent. 
A szintén döntően hazai kötvényekben tartott biztosítói vagyonokhoz hasonlóan, az egyéb portfoliók esetében is 2,5 % körüli hozam volt elérhető a piaci teljesítmények alapján, míg a vagyonnövekmény alig 5 %-át okozta a félmilliárd forint körüli új befektetés. 

III. Összefoglaló táblázat a BAMOSZ tagjai kezelésében lévő alapokról, vagyonról
	 
	darabszám az időszak végén
	összvagyon a negyedévek végén

	
	
	2004.12.31
	2005.12.31
	2006.12.31
	2007.03.31
	2007.06.30

	Likviditási alapok
	12
	87 103,41
	188 433,01
	462 003,90
	494 541,62
	533 813,86

	Pénzpiaci  alapok
	19
	273 373,61
	401 249,59
	322 310,14
	330 263,68
	357 819,53

	Pénzpiaci alapok
	31
	360 477,02
	589 682,59
	784 314,04
	824 805,30
	891 633,40

	Rövid kötvényalapok
	9
	349 817,02
	453 568,02
	187 187,47
	171 131,31
	189 413,50

	Hosszú kötvényalapok
	18
	74 910,09
	104 960,89
	88 441,87
	106 376,24
	141 707,58

	Kötvényalapok
	27
	424 727,11
	558 528,91
	275 629,35
	277 507,55
	331 121,08

	Kötvénytúlsúlyos vegyes alapok
	12
	1 552,67
	26 916,48
	77 825,71
	85 431,80
	141 957,17

	Kiegyensúlyozott vegyes alapok
	17
	9 440,30
	38 323,21
	87 590,69
	88 621,70
	99 156,47

	Vegyes alapok
	29
	10 992,97
	65 239,69
	165 416,40
	174 053,50
	241 113,64

	Részvénytúlsúlyos alapok
	25
	90 901,22
	151 195,93
	221 440,62
	234 020,75
	257 461,53

	Tiszta részvény alapok
	11
	4 241,75
	12 011,66
	77 215,53
	80 282,53
	81 020,14

	Részvényalapok
	36
	95 142,97
	163 207,59
	298 656,14
	314 303,27
	338 481,67

	Egyéb, nem besorolt alapok
	9
	875,62
	7 666,43
	83 297,15
	87 763,60
	39 762,24

	Nyilvános nyíltvégű értékpapírlapok
	132
	892 215,69
	1 384 325,22
	1 607 313,09
	1 678 433,23
	1 842 112,03

	Garantált alapok
	81
	40 333,57
	86 070,44
	264 079,31
	290 971,89
	321 183,73

	Származtatott alapok
	11
	0,00
	2 948,04
	17 829,62
	19 684,80
	22 066,24

	Részvényalapok
	4
	25 117,58
	32 586,01
	54 459,86
	54 091,20
	66 501,15

	Vegyes alapok
	1
	3 666,61
	5 051,29
	1 582,85
	1 598,12
	1 663,13

	Pénzpiaci alapok
	1
	3 259,75
	4 246,35
	5 199,88
	4 071,57
	4 105,31

	Egyéb alapok
	2
	 
	 
	12 494,39
	12 596,63
	14 458,30

	Zártkörű alapok
	8
	32 043,95
	41 883,64
	73 736,98
	72 357,52
	86 727,88

	Ingatlanforgalmazó
	20
	95 397,07
	356 051,09
	572 418,22
	552 937,02
	545 836,46

	Ingatlanfejlesztő
	1
	4 228,33
	5 533,85
	4 586,71
	4 805,03
	5 871,51

	Ingatlanalapok
	21
	99 625,40
	361 584,94
	577 004,93
	557 742,05
	551 707,98

	Egyéb alapok
	121
	172 002,92
	492 487,06
	932 650,84
	940 756,26
	981 685,83

	Alapok összesen
	253
	1 064 218,61
	1 876 812,28
	2 539 963,92
	2 619 189,49
	2 823 797,86

	Pénztárak számára kezelt vagyon
	 
	1 022 867,38
	1 359 870,43
	1 676 520,54
	1 764 160,40
	1 904 557,67

	Unit-linked termékek
	 
	131 686,23
	195 769,73
	342 843,85
	362 557,71
	402 409,65

	Egyéb biztosítói vagyon
	 
	524 592,30
	581 436,68
	599 002,84
	617 661,40
	619 922,55

	Biztosítók számára kezelt vagyon
	 
	656 278,53
	777 206,41
	941 846,69
	980 219,11
	1 022 332,21

	Egyéb kezelt vagyon
	 
	153 783,68
	192 772,32
	257 125,95
	279 868,90
	287 404,61

	Vagyonkezelésben lévő vagyon
	 
	1 832 929,59
	2 329 849,16
	2 875 493,18
	3 024 248,41
	3 214 294,48

	Mindösszesen
	 
	2 897 148,19
	4 206 661,45
	5 415 457,11
	5 643 437,90
	6 038 092,34

